Aston Martin DBR4/250 (bolje poznan le kot DBR4) je dirkalnik Formule 1 Aston Martina, ki ga je zasnoval Ted Cutting. Po uspehih tovarne na vzdržljivostnih dirkah sredi petdesetih let tudi z zmagami na dirki 24 ur Le Mansa, naj bi DBR4 ponovil uspehe še na najvišjem nivoju dirkanja, v Formuli 1. Dirkalnik je temeljil na športnem dirkalniku DB3S, po katerem je prevzeta osnova šasije in razporeditev motorja. Čeprav so dirkalnik testirali že leta 1957, pa je v prvenstvu debitiral na dirki za Veliko nagrado Nizozemske v sezoni 1959, kjer sta z njim nastopila Roy Salvadori in Carroll Shelby. Dolga doba od zasnove do uporabe na dirkah je pomenila, da so bili dirkalniki takrat že zastareli, zato dirkalnik ni mogel biti uspešen. Dirkalnik DBR4 je nadomestil lažji model &lt;a href="Aston%20Martin%20DBR5"&gt;DBR5/250&lt;/a&gt;, ki pa se tudi ni izkazal za konkurenčnega, zato se je Aston Martin umaknil iz Formule 1.